## Les Arts rep El Pele, la llegenda pura del flamenc

*** Dins del cicle ‘Les Arts és Flamenco’, el pròxim 24 d’abril, a les 19:30 hores, en el Teatre Martín i Soler**

El Palau de les Arts Reina Sofia rep, per primera vegada, el reconegut *cantaor* de flamenc El Pele, un dels grans exponents del gènere, dins del cicle ‘Les Arts és Flamenco’, el pròxim 24 d’abril, a les 19:30 hores, en el Teatre Martín i Soler.

Manuel Moreno Maya, *El Pele* va nàixer en 1954 en una família humil de Còrdova. Amb tan sols 15 anys va rebre el seu primer premi, amb el qual va iniciar una ascendent carrera que l’ha convertit en un dels *cantaors* més importants i amb més prestigi del cant flamenc per la seua autenticitat, coneixements i intuïció musical.

Ha compartit escenari amb artistes de renom internacional de la talla de David Bowie o Prince; va estar nominat al Premi Grammy Llatí pel seu disc *Canto* i atresora nombrosos premis que ha rebut al llarg de la seua brillant trajectòria artística.

El Pele, “incansable, lluitador i innovador del flamenc”, demostra en cada un dels seus concerts la saviesa, el respecte i la passió que sent pel flamenc, al qual conferix una indubtable personalitat, puresa i expressivitat úniques.

En la seua visita a Les Arts, l’artista cordovés estarà acompanyat per José Moreno i Edu Gómez a les palmes i pel guitarrista Niño Seve, que ha tocat al costat de les veus més reconegudes del gènere.

‘Les Arts és Flamenco’ reunix, en cada edició, grans artistes de l’escena flamenca, per a permetre al públic conéixer les diferents variants del gènere i gaudir d’una de les senyes d’identitat més importants de la cultura espanyola.

La jove *cantaora* Reyes Carrasco, la nova revelació del cant flamenc, protagonitzarà l’última sessió del cicle el pròxim 23 de maig, en la qual presentarà *Pastora en mi memoria*, homenatge a Pastora María Pavón Cruz, *la Niña de los Peines*.

Les Arts recorda que les entrades per a este cicle poden adquirir-se a través dels diferents canals de venda del teatre: taquilles, la línia de venda 96 197 59 00 i la seua [pàgina web](https://www.lesarts.com/el-pele/).

Fecha: 20/04/2025